Svend Erik Hovmand (V), 2000-05-23:
Det er en meget stor og vigtig beslutning, Folketinget nu træffer ved andenbehandlingen af konkurrencelovforslaget, og jeg synes, der er god grund til at være glad for, at man er nået frem til det resultat, som vi nu præsenteres for i dag, og glad for, at ministerens forslag ikke blev til noget, men at det har gennemgået en kraftig ændring på en lang række områder, som selvfølgelig irriterer hr. Jørn Jespersen fra SF; det ville jo have været mærkeligt andet.
Det må vi andre jo så leve med, og det tror jeg sagtens vi kan.
Efter Venstres opfattelse er det meget tilfredsstillende, at regeringen nu forpligter sig til at gennemføre en handlingsplan for udlicitering i alle ministerier.
Det er også efter vores opfattelse
meget glædeligt, at det er lykkedes at få et helt nyt afsnit ind i konkurrenceloven, som handler om offentlig konkurrenceforvridning, altså at Konkurrencerådet kan, skal og bør gribe ind, hvis der er tale om ulovlig støtte eller konkurrenceforvridning fra det offentliges side.
Det er en bestemmelse, som jeg tror vil få overordentlig stor betydning ikke bare i statslige selskaber, amtslige selskaber, men også langt ude i den kommunale verden. Vi har endvidere grund til at glæde os over, at markedsdefinitionen nu er blevet ændret, så virksomheder, der laver god design, funktionalitet og kvalitet, som vi har set det med f.eks. B&O, Montana Møbler og Le Klintskærme, ikke straffes.
Det er også tilfredsstillende for os, at markedet ikke længere betragtes snævert som noget dansk.
Vi glæder os over, at der nu på det retssikkerhedsmæssige område er skabt en række forbedringer. Forhåndsbesked, hvis man er i tvivl om dominerende stilling på markedet, tror jeg er noget, som mange virksomheder har længtes efter meget længe. Svarfrister fra offentlige myndigheder er en anden facet, som er blevet indført her, og som betyder meget i administrationen af denne her lovgivning.
Ikke-indgrebserklæring er endnu en facet, som også har stor værdi.
Det er rigtigt, som hr. Jespersen nævner det: Førstegangsbøderne, som var et af de store slagskibe i ministerens oprindelige lovforslag, er nu udsat i et par år, til vi ser, hvordan den nye markedsdefinition virker, og om den virker efter hensigten.
Det er vi meget tilfredse med.
Det kan ikke være rigtigt, at man straffes, hvis man uforskyldt kommer til at overtræde en regel.
Vi er også glade for, at bødeniveauet kommer på et dansk niveau.
Det var jo ikke til at leve med, at en virksomhed skulle risikere, at 10 pct. af omsætningen skulle betales i en bøde, så det er klart, at det, vi her taler om, naturligvis er en meget, meget værdifuld landvinding. Så til fusionsgrænsen.
Vi er også tilfredse med, at det lykkedes at få den øvre grænse hævet til tysk niveau, så der er samme vilkår på begge sider af landegrænsen.
Forhåndsgodkendelse af en fusion er også en vigtig ting.
Vi har altså fået en lovgivning, der er enklere og mindre bureaukratisk.
Vi har fået en lang række forbedringer, som også i substansen betyder, at dette lovforslag er væsentligt anderledes og væsentligt bedre end det, vi oprindeligt blev præsenteret for.
Det er rigtigt, som hr. Jørn Jespersen var inde på, at Konkurrencerådet bevares uændret.
Og vi er selvfølgelig stolte over og glade for, at det lykkedes.
Jo, for da vi fik det Konkurrenceråd, som vi har i dag, var det efter meget grundige forhandlinger.
Det var en meget velafbalanceret sammensætning, rådet fik.
Der er ikke flertal af erhvervsrepræsentanter.
Der er erhvervsrepræsentanter med, der er folk fra universiteterne, der er folk med særlig ekspertise på en række områder, og vi synes i det hele taget, at den sammensætning er værdifuld.
Man kan sige: O.k., det er et stort råd, javel, men jeg er overbevist om, at det vil komme til at fungere lige så funktionelt som f.eks. Ligningsrådet og andre tilsvarende råd, som har en sammensætning, man faktisk kan sammenligne med dette råd.
Jeg vil gerne slutte med endnu en gang at sige tak til ministeren, fordi ministeren til sidst accepterede at gå ind i nogle konstruktive forhandlinger.
Ministeren vil selvfølgelig sige det på en anden måde, det ved jeg godt, men lad det nu være.
Vi er i hvert fald nået frem til et resultat, som jeg tror, at vi alle kan være glade for, og det, som jeg især synes er vigtigt at understrege i dag, er, at der er en stor bredde i Folketinget bag det her lovforslag, og der er også en stor bredde i dansk erhvervsliv.
Det er altså en meget, meget vigtig ting for den fremtidige administration af denne lovgivning, at man på forhånd ved, at det her altså har opbakning, også blandt de mennesker, som det drejer sig om.